Lefelau dadansoddi

Yn namcaniaeth cysylltiadau rhyngwladol ac astudiaeth cysylltiadau rhyngwladol safbwyntiau i drefnu ymchwil a dadansoddiad o'u cwmpas yw lefelau dadansoddi. Yn gyffredinol, ystyrid bod yna tair lefel dadansoddi: yr unigolyn neu'r lefel iswladwriaethol, y wladwriaeth, a'r system ryngwladol.

Cyflwynwyd y cysyniad gan Kenneth Waltz ym 1959 yn ei lyfr Man, the State and War, a bathwyd y term "lefel dadansoddi" gan J. David Singer yn ei adolygiad o'r llyfr yn y cyfnodolyn World Politics yn Ebrill 1960. Disgrifiodd Waltz tair delwedd wrth geisio esbonio achosion rhyfel: yr unigolyn, lle bo natur ddynol yn achosi rhyfel; y wladwriaeth, lle bo systemau llywodraethol neu sefyllfaoedd gwleidyddol o fath arbennig yn achosi rhyfel; a'r system ryngwladol, lle bo anllywodraeth yn gwneud rhyfel yn sefydliad cymdeithasol anochel.

ffynonellau
 Robinson, P. Stuart. 'Levels of analysis' yn Encyclopedia of International Relations and Global Politics, golygwyd gan Martin Griffiths (Llundain, Routledge, 2005), tt. 502–5.
 Singer, J. David. 'International Conflict: Three Levels of Analysis'. World Politics, 12 (3) (Ebrill 1960), tt. 453–61.
 Singer, J. David. 'The Level-of-Analysis Problem in International Relations'. World Politics, 14 (1) (Hydref 1961), tt.77–92.
 Waltz, Kenneth. Man, the State and War: A Theoretical Analysis (Efrog Newydd, Gwasg Prifysgol Columbia, 1959).

Categori:Damcaniaeth cysylltiadau rhyngwladol